Juuso Puustinen ideoi HIFK:n ryöstöretken ja toteutti itse unelmansa - Urheilu - Helsingin Sanomat
IFK otti puolivälieräsarjan ratkaisun omiin käsiinsä.
Julkaistu: 29.3. 21:01 , Päivitetty: 29.3. 23:01
Turku. Helsingin IFK:n laitahyökkääjä Juuso Puustinenhttps://www.hs.fi/haku/?query=juuso+puustinen nimesi keskiviikkoisen vierailun Turkuun ryöstöretkeksi ja piti itse huolen, että homma onnistui.
IFK voitti TPS:n jääkiekkoliigan viidennessä puolivälierässä Turkuhallissa 5–2, kun Roope Hintzinhttps://www.hs.fi/haku/?query=roope+hintzin, Puustisen ja Joonas Raskinhttps://www.hs.fi/haku/?query=joonas+raskin ketju pani tuulemaan.
Kolmikko hiljensi epäuskoisella tavalla Turkuhallin yleisön, joka alkoi poistua, kun kolmas erä ylitti puolivälin. Summerin soidessa hallissa oli enää kourallinen 8 000 katsojasta. Turkulaiset fanit eivät olleet uskoa tapahtunutta todeksi.
Siinä vaiheessa, kun Juhamatti Aaltonenhttps://www.hs.fi/haku/?query=juhamatti+aaltonen lähti kiittämään IFK:n kannattajia, tuntui, ettei muita enää hallissa ollutkaan.
Runkosarjan kakkonen horjuu nyt pahasti, kun se menetti kotietunsa ja IFK meni ottelusarjassa 3–2-johtoon.
Se on varmaa, että Stadin halli on loppuunmyyty perjantaina, kun janoiset ja äänekkäät IFK:n fanit yrittävät tuupata oman joukkueensa välieriin. Hyvin lähellä se on, vaikka sarjojen katkaiseminen onkin aina hankalaa.
Puustisen pitäisi olla maalintekijä, mutta runkosarjassa hän osui vain kuudesti. Nyt tuli maukasta paikkausta, kun hän laukoi itse rakentamastaan tilanteesta takayläkulmaan 4-2-johtomaalin kolmannen erän alussa.
Ennen Puustista oli Rask napauttanut kiekon lähes tyhjään maaliin vahvan painostuksen jälkeen.
”Hyvä fiilis, tottakai”, Puustinen sanoi maalistaan, jossa tuuletus ja riemuitseminen kertoivat oikeastaan kaiken.
”Tärkeä maali joukkueelle ja antoi meille vähän happea hengittää”, Puustinen jatkoi.
Puustinen-Hintz-Rask sai pelinsä sellaisille kierroksille ja vauhtiin, että vastaavalla pelillä voi myös IFK:n kevät venyä työn merkeissä.
Kolmikko nousi selvästi ottelun parhaaksi ja pelasi vahvimman ottelun play offsissa. He ovat kaikki pelaajia, joilla on potentiaalia ratkaista, tulla esille ja auttaa joukkuetta. Näytös Turkuhallissa oli vakuuttava.
”Iso työnimi oli ryöstöretki, ja sillä mentaliteetilla tulimme. Olen tosi tyytyväinen, että se saatiin”, Puustinen sanoi ryöstöstä.
Hintzin kolmikko oli vahvin muttei ainoa. Taikuri Aaltonen säästelee edelleen maalejaan, mutta antoi nuorelle Juha Jääskällehttps://www.hs.fi/haku/?query=juha+jaaskalle 2–2-tasoitukseen maailmanluokan syötön.
Jääskä, 19, teki uransa ensimmäisen maalin tällä tasolla.
”Ei ole vieläkään tarvinnut tehdä”, kuittasi Aaltonen huumorilla pitkän maalittoman kauden. ”Nyt pelataan vain voitosta.”
TPS antoi myrskyvaroituksen ottelun alussa, kun se pullahti nopeasti 2–0-johtoon. Ensimmäinen erä lupaili synkkää iltaa IFK:lle, mutta joukkue käänsi upeasti kamppailun ja näytti itsestään täysin uuden ilmeen.
IFK tuntuu kasvaneen ja tiivistyneen ottelusarjan edetessä. TPS oli suosikki sarjaan lähdettäessä, ja vahva se on edelleen.
”Vaikeasta paikasta tämä voitto kairattiin ja tietenkin tiedostetaan, että homma on kesken”, Puustinen sanoi.
Puustinen on ollut koko kevään piilossa oleva ratkaisija, eikä hän ole ollut ainoa. Hän tuli esiin tärkeällä hetkellä ja perjantain jälkeen voi olla luvassa paljon tärkeitä pelejä lisää.
Juuso Puustinen pelasi vahvan ottelun ja teki IFK:n tärkeän neljännen maalin. (KUVA: Vesa Koivunen)
Mika Partanen teki toisessa erässä IFK:n avausmaalin. (KUVA: Vesa Koivunen)
29.3. 22:19
29.3. 22:41
29.3. 21:28